**Radionica za učitelje, nastavnike i stručne suradnike**

**Poremećaji prehrane – hranjenja**

**Analiza slučaja**

Pažljivo pročitajte i pokušajte odgovoriti na postavljena pitanja

**Analiza slučaja 1**

Počelo je jednog jutra. Ne volim ogledala veće neko vrijeme. Gledaju me neke čudne oči, prevelik nos, premala usta, grozna smeđa kosa. A tek te grozne ruke, noge, ma sve.. Otkad sam upisala prvi srednje, sve se promijenilo. U razredu nemamo nijednog dečka. Sve same cure. Ne zna se koja je mršavija i ljepša. Ja sa svojim 56/167 kg/cm izgledam kao dinosaur. Jednog dana, ona najmršavija i najljepša mi namigne i kaže: - Imaš nešto na Viberu, pogledaj!

„Ako želite izgledati, samopouzdano i ostvariti sve svoje želje počnite brinuti o svom tijelu

Ponedjeljak: doručak: voda s kriškom limuna, ručak: pola jabuke, večera: ponoviti doručak

Utorak: doručak: ponoviti ručak od ponedjeljka, ručak: šejk od banane: večera: 10 badema

Sri: detoksikacija: dan bez unosa hrane..“

Da, počelo je tog jutra i traje već pola godine. Stanem u traperice iz petog. Izgledam samopouzdano i jedna sam od najljepših, najvitkijih i samopouzdanijih. Sve je dobro osim dosadnih prodika moje mame i razrednice koje vide problem gdje ga nema. Kad odem, svaki drugi vikend, tati, on bar ne gnjavi. Kod njega mi je uvijek „srijeda“ .

1. Koje čimbenike rizika možete izdvojiti?
2. Vidite li zaštitne faktore ili osobe?
3. Koje elemente poremećaja vidite?
4. Koje zdravstvene, socijalne i obrazovne prognoze vidite za ovu djevojku?

**Radionica za učitelje, nastavnike i stručne suradnike**

**Poremećaji prehrane – hranjenja**

**Analiza slučaja**

Pažljivo pročitajte i pokušajte odgovoriti na postavljena pitanja

**Analiza slučaja 2**

Još samo malo Domaćice, pa pizze od sinoć i dva deci kole. Od sutra sam na krastavcima i vodi s limunom.

-Palačinke ti se hlade, viče baka, jedi i požuri u školu. Za večeru knedle sa šljivama.!?

-Može, vičem kao onaj iz Teorije velikog praska koji se stalno dovikuje s mamom. Volim svoju baku, ali zbilja je dosadna s tom hranom.

-Kaj, nisi ti debeli, već si rumen i zdrav. Malo si mi ipak bledi pa ti bum sutra jetrice spekla, viče dok jurim u školu. Opet tjelesni, taj moj učitelj nije čist u glavi, te, trči, te sklekovi, te Radićev 10 krugova, te požuri, te zakasnit ćeš, te brže malo.. Nekada dok sam živio s tatom i mamom, u nižim razredima, bio sam ko' slamčica. Volio sam tjelesni najviše na svijetu, osim velikog odmora, naravno.

Kako su otišli u Njemačku, ima već 4 godine, kao osmaš još uvijek sam s bakom i djedom. Jedini sam unuk i vole me više „od vruće bućnice ili mlijeka s rižom s više šećera“, govorio bi djed gladeći se po velikom trbuhu.

-Šta radiš s njim, načuo sam mamu za Uskrs, kako viče baki, udebljao se ko' prasac, rekla sam ti što da mu kuhaš, vidiš da jedva hoda, 10 kila od Božića…

-Kaj, fina rit iz Dojčlanda, samo što si živa, samo zrnje zoblješ, kak raca..Dete, raste, treba jesti kak se spada!

Dok slušam njihovu prepirku, odem u boravak. Tata i djed gledaju neki britanski kulinarski šou. Pogledam i ja.

-Baka, dođi vidi, ovo bi nam mogla u nedjelju, ali s više šećera..

1. Koje čimbenike rizika možete izdvojiti?

2. Vidite li zaštitne faktore ili osobe?

3. Koje elemente poremećaja vidite?

4. Koje zdravstvene, socijalne i obrazovne prognoze vidite za ovog dječaka?